《议恤军营阵亡将士因思酿乱之由慨然有作》
清代·彭蕴章

神州一统州县千，牧民所恃守令贤。去其害马群不乱，讽以佩犊善必迁。

万户皆得安耕凿，颛蒙何至甘作奸。圣朝神武开王业，康熙戡乱文教宣。

乾隆之季世丰盛，大臣黩货民力殚。民贫吏虐邪慝作，异端蜂起名白莲。

环攻城邑掠村落，干戈纷扰楚陕川。嘉庆初元始渐息，师劳财匮幸释肩。

朝廷特颁宽大诏，胁从罔治多矜全。大慝虽去莠民在，蘖芽旋复生其间。

敛财或众亦多术，漫衍宇内五十年。亲民之官如传舍，但幸无事为苟安。

岂无一二循良吏，诘奸锄暴不避难。徒搏终遭豺虎噬，无斧安得荆榛芟。

请兵既恐坐激变，酿乱不如求罢官。因兹涂饰纲纪坏，甘贻后患忍目前。

曹滑赵城乱相继，武冈崇阳复揭竿。削平虽赖施人力，成功得不归之天。

其时奸邪犹畏法，王师所至如飞翰。自从言官禁海市，坐看万里鲸波掀。

大将无功战士嬉，行军失律国纪干。官吏偷生尽恇怯，兵民无耻何责焉。

所赖圣神德泽厚，如培颠木阅岁寒。环瀛十载疮痍复，金粟百万水旱蠲。

维持国脉使可继，急苏民困销烽烟。今皇御宇崇名教，褒贤奖善茅如莲。

儒臣进讲勤稽古，博士议礼凛奉先。心哀鸿泽逋赋豁，书达象胥番舶还。

方期斯世俗淳美，胡图僻壤民梗顽。初闻桂岭啼枭鸟，旋见湘江游毒蟃。

欃枪远指斗牛野，氛祲近逼析木躔。元戎屡易功未就，坚城叠破师无完。

三年缺斨悯士苦，六月出车望帅旋。运筹帷幄臣无状，揽衣夙夜帝罔愆。

良由墨吏养痈久，黄巾妖孽遍九寰。城狐社鼠声相应，诛戮不胜徒实繁。

所惜驱来鹅鹳阵，如罴如虎皆桓桓。先轸入狄死犹壮，莫敖荒谷亦可怜。

勒名金石吊英魄，极目疆场招断魂。司马旌功兼恤难，皇仁禄及其子孙。

公等九京当瞑目，人生一梦如浮云。嗟余窃禄忝九列，委蛇曾无汗马勋。

惟愿羽书奏三捷，得见剑戟消八埏。十年生聚邦本固，万方绥靖宪典宽。

圣人垂拱民气乐，贤才辅治官勿瘝。倾否济屯在人事，自今以往当思艰。

作者简介：（1792—1862）江苏长洲人，字咏莪，一字琮达。由举人入资为内阁中书，充军机章京。道光十五年成进士，授工部主事，留值军机处。咸丰元年，命在军机大臣上行走。六年，拜文渊阁大学士。十年太平军攻占苏常，两江总督何桂清被逮治，蕴章以屡言桂清可恃，亦罢职。次年，复任兵部尚书、左都御史。卒谥文敬。有诗名。有《松风阁集》。